BERRIOZABAL BÓVEDA (EAJ, 2018-11-15):
Eskerrik asko, legebiltzar-burua eta egun on guztioi.
Askotan esan dugu hezkuntza herri gisa dugun erronka nagusietarako bat dela eta horregatik Aurrekontuak aurkezteko Batzordean esan nuen bezala, hezkuntza herri erronka den heinean, 2019rako Aurrekontu proiektuak herri erantzun egokia landu eta aurreikusi duela uste du gure taldeak. Ikusi besterik ez dago hezkuntza esparruari bideratuta dagoela Aurrekontu proiektu osoaren ia laurdena.
2.845,4 miloi euroko inbertsioa aurreikusi du Jaurlaritzak Hezkuntza arloan ditugun erronkei aurre egiteko, iaz baino % 4,5 gehiago, 112,6 miloi euro gehiago.
"Dime en qué inviertes y te diré lo que valoras", zihoen Martínez jaunak, ba hortxe dago gure apustua. Aurrekontu osoaren ia laurdena Hezkuntzari bideratutakoa, eta Hezkuntza arloko erronka orokor horrek hainbat azpierronka ditu, baina horiek guztiak, gure ustez, bakar batean laburbildu daitezke.
Bikuntasunaren, ekitatearen eta gizarte kohesioaren bidetik aurrera egiten duen kalitatezko zerbitzu unibertsala sendotzea, eta erronka edo helburu hori gogoan hartuta, Aurrekontu proiektuak politika publiko eta lehentasun batuk finkatzen ditu, atalez atal egin beharreko inbertsioa zehazteko.
Zentsu horretan, proiektuak hainbat eta hainbat partida jasotzen ditu hezkuntza azpiegiturak finantzatzeko, lehentasun bat dira azpiegiturak Aurrekontu proiektuan.
Haur eta Lehen Hezkuntzako obrak txikietarako 901.500 euro, Bigarren Hezkuntzako ikastetxetarako obrak txikietarako, 2.098.500 euro. Haur eta Lehen Hezkuntzako ikastetxeetan egin beharreko lanetarako 25.507.252 euro. Bigarren Hezkuntzako ikastetxetan egin beharreko obretarako, 15.973.168 euro; eta udal titulartasunpeko ikastetxeetan konponketak egiteko obrak, 6 miloi euro.
Laburbilduz, azpiegitura plana garatze aldera, 2019rako soilik, 41,5 miloi euro, Udalaguntza 6 miloi eta obra txikietarako, 3 miloi euro. Guztira, 44,5 miloi euro 2019ari begira.
Noski hor gehitu behar zaizkio inbertsio maila handia suposatzen duten ekipamendu gastu guztiak.
Jatorrizko proposamenari begiratzen badiogu, batzuen eta besteek jarrera nahiko urruti zeunden. Euzko Abertzaleak Taldearen ustez, jatorrizko ekimena ez zen errealista, ezta egingarria ere.
Batetik, diru kopuruei dagokionez, betiko galdera, nondik kendu diru kopuru horiek hemen jartzeko. Bestetik, epeei zegokiena, hiru hilabeteko epean eskatzen zen prozedura batekin; prozedurak zegoen moduan jardunez gero, azpiegitura plan berria izugarri atzeratuko luke eta, ondorioz, lanen gauzatzea ere izugarri atzeratuko litzateke; hortaz ez zen egingarria eta ala adierazi genion Martínez jaunari.
Horregatik osoko zuzenketa bat aurkeztu genuen hiru zentsutan: Batetik, Sailari eskatzen genion sistemari eman diezazkiola azpiegitura egokian unean-unean eskuragarri dagoenaren arabera eta unean-unean dauden premien arabera, hortaz lehentasunak finka zitzala; bestetik Sailari eskatzen genion Azpiegiturak Hobetzeko 14-18 Planaren ebaluazioa egin dezala eta 2019-23 epealdirako plan berri bat lan zezala, lehentasun nagusi batzuei erantzuna emango ziena, batetik eskolatze beharrak, bestetik irisgarritasuna eta azkenik araudiari egokitzapenak egitea; hirugarren puntu bat ere jasotzen genuen gure osoko zuzenketan eta honek zerikusia zuen akordioari buruzko monografikoan aurkeztu genuen ebazpenetako batekin; kasu honetan, Sailari eskatzen genion egokitu ditzala hezkuntza azpiegiturak metodologia eta hezkuntza proiektu berrietara, horretarako sinergiak sortzen dituzten diseinu berritzaileak baliatuz.
Uste dut planteamendu logiko eta errealista bat egin genuela, gogoeta egiteko beharrak jasotzeaz gain, ekintza eta proiektu zehatzak gauzatzea ahalbidetzen zuen planteamendu bat.
Bengoechea andreak planteatzen zuen 45 milioi euro gastatzea oso erraza dela eta esan nahi nioke gaitasuna ez dela soilik ekonomikoa, gaitasuna ekonomikoa izan behar da, baina gaitasuna baita teknikoa izan behar da, gaitasuna administratiboa izan behar da.
Hau da, ikastetxe berri bat, eraikin berri bat izan orduko, lehenik eta behin premiak identifikatu behar dira, horiek partekatu behar dira hezkuntza komunitatearekin, orubearen jabe egin behar da Administrazioa, batez ere eraikin berriak direnean, proiektua idatzi behar da, proiektua partekatu behar da, proiektua onartu egin behar da, kontratazio prozesua egin behar da, eskaini egin behar da, esleitu egin behar da, kontratatu egin behar da, obra egin behar. Obran modu egokian egin dela ikusi behar da, obra onartu egin behar du Administrazioak. Eta hori guztia egin eta gero, orduan bakarrik izango dugu eraikin edo ikastetxe berri bat. Hortaz, gaitasuna bai, ekonomikoa bai, baina bestelakoa ere bai. Eta hori guztia ezin dugu ahaztu eztabaida honi ekiten diogunean.
Esan bezala, batzuen eta besteen jarrera urruti zeuden arren, guztiok malgutasunez jokatu dugu, gure hasierako posizioetatik nahiko mugitu gara eta uste dut erdibideko on bat lortu dugula. Garrantzitsua iruditzen zaigu legebiltzar talde guztiok azpiegiturei dagokionez, gutxieneko batzuen inguruko akordioa lortu izana, are gehiago datozen lau urteetarako azpiegitura plan berri baten atarian gaudenean.
Erdibideko horretan Sailari eskatzen diogu, esan den bezala, ebaluazio bat egin dezala aurreko epealdiko planari dagokionez eta ebaluazio horretan jasoko dira hemen esan diren hainbat kontu: Betetze maila, amaituta daudenak, abian daudenak, zailtasun edo konplexutasun handiak izan dituztenak. Horren inguruko informazioa izango dugu.
Eta eskatzen diogu ebaluazio horretatik abiatuta egin dezala azpiegitura plan berri bat eta horko lehentasuna finka ditzala.
Baina ebaluazioak ematen duen informazio horretaz gain, Sailari eskatzen erdibidekoak plan berria landu aurretik egin beharreko gogoeta prozesu horretan, hitz egin dezala hezkuntza komunitatearekin eta besteak beste adierazle batzuk edo kontu batzuk kontuan har ditzala: Eskolatze premiak, irisgarritasuna, kutsadura akustikoa, segurtasuna, jolas lekuetan eremu estaliak egotea, heziketa fisikoa lantzeko eremu egokiak egotea, jantokiak eta jantokietan sukaldeak egoteko aukera. Beste irispide batzuk ere egin litezke, baina uste dugu hauek behintzat oinarrizkoak direla.
Era berean, Sailari eskatzen diogu gauzatuko diren proiektuak ikastetxeekin konpartitzea, egingo den lan hori hezkuntza proiektuarekin eta gaztetxearen premiekin ahalik eta modu egokienean uztar daitezen.
Diseinuari buruz, gure zuzenketan jasotzen genuen kontua ere jaso egin da erdibideko zuzenketan eta poztu egiten gaitu.
Finantzazioari dagokionez ere aipamena jaso da, Sailari eskatzen diogu udal titulartasunpeko ikastetxetan lanak egiteko finantzazio nahikoa jar dezala eta, era berean, eskatzen diogu azter dezala aurrekontu zuzkidura...
...diogu udal titulartasunpeko ikastetxeetan lanak egiteko finantzazio nahikoa jar dezala, eta era berean eskatzen digu azter dezala aurrekontu zuzkidura handitzeko aukera baldin eta premiazkoak edo urgenteak diren lanak kanpoan geratzen badira udal laguntza deialdian.
Hortaz, esandakoa, gure ustez azpiegiturei dagokienez gai garrantzitsua jaso ahal izan ditugu erdibidekoan eta pozik gaude aho batez onartuko dugulako, iruditzen zaigu abiapuntu egokia dela azpiegiturei dagokionez lankidetza eremu egoki eta errealista bat osatzeko.
Eskerrik asko.